text: Mistænkt drabsmand fængslet 
  16 april 2010 kl. 07.59
  En 45-årig mand blev fredag formiddag varetægtsfængslet for skyde sin hustru i hovedet på parrets bopæl i Lindved.
  Han er sigtet for at have dræbt sin hustru med et enkelt skud i hovedet.
  Politiet har formentlig fundet drabsvåbenet.
  Parret var ved at blive skilt.
  Liget af den 43-årige mor til tre børn, Jane Møller, blev opdaget tidligt torsdag morgen, og da den 45-årige ægtemand samtidig var som sunket i jorden, gik politiets jagt straks ind på manden.
  Få timer senere blev han spottet på havnen i Korsør, hvor han sad i sin bil. Han lod sig anholde uden sværdslag, oplyser Ritzau.
  Den 45-årige ægtemand nægter sig skyldig i drabet med henvisning til, at han intet husker. Til gengæld kærede han ikke sin fængslingskendelse til landsretten.
  Ud over drabssigtelsen er den 45-årige også sigtet for at overtræde våbenloven.
  
  Borgermøde
  Drabet har rystet indbyggerne i den lille landsby, og politiet har valgt at tage utraditionelle metoder i brug for at hjælpe bysamfundet med at bearbejde hændelsen.
  Over 100 borgere var i går til borgermøde, hvor blandt andet en psykolog, en præst og en akutlæge stod klar til at svare på spørgsmål.
  